title: 2011/90/ES: 2011 m. sausio 18 d. Tarybos sprendimas dėl Protokolo, kuriuo į Europos ekonominės bendrijos ir Andoros Kunigaikštystės susitarimą pasikeičiant raštais įtraukiamos muitinės įgyvendinamos saugumo priemonės, pasirašymo Europos Sąjungos vardu ir laikino taikymo#Protokolas, kuriuo į Europos ekonominės bendrijos ir Andoros Kunigaikštystės susitarimą pasikeičiant raštais įtraukiamos muitinės įgyvendinamos saugumo priemonės

text:
10.2.2011

               LT

               Europos Sąjungos oficialusis leidinys

               L 36/1

         TARYBOS SPRENDIMAS
   2011 m. sausio 18 d.
   dėl Protokolo, kuriuo į Europos ekonominės bendrijos ir Andoros Kunigaikštystės susitarimą pasikeičiant raštais įtraukiamos muitinės įgyvendinamos saugumo priemonės, pasirašymo Europos Sąjungos vardu ir laikino taikymo
   (2011/90/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               2009 m. vasario 16 d. Taryba įgaliojo Komisiją pradėti derybas su Andoros Kunigaikštyste dėl Protokolo, kuriuo į Europos ekonominės bendrijos ir Andoros Kunigaikštystės susitarimą pasikeičiant raštais įtraukiamos muitinės įgyvendinamos saugumo priemonės (toliau – Protokolas). Susitarimas buvo sudarytas 1990 m. birželio 28 d.

               (2)

               Komisija ir Andoros Kunigaikštystė baigė derybas Protokolo parafavimu.

               (3)

               Protokolas turėtų būti pasirašytas.

               (4)

               Kol bus baigtos jo sudarymui būtinos procedūros, Protokolas turėtų būti laikinai taikomas nuo 2011 m. sausio 1 d., t. y. nuo dienos, kai prasideda paskutinis muitinės įgyvendinamų saugumo priemonių, įvestų atitinkamai 2005 ir 2006 m. iš dalies pakeitus 1992 m. spalio 12 d. Tarybos reglamentą (EEB) Nr. 2913/92, nustatantį Bendrijos muitinės kodeksą (1), ir 1993 m. liepos 2 d. Komisijos reglamentą (EEB) Nr. 2454/93, išdėstantį Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (2), taikymo etapas.

               (5)

               Siekiant užtikrinti tokį Protokolo laikiną taikymą, šis sprendimas turėtų būti taikomas nuo 2011 m. sausio 1 d.,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Protokolo, kuriuo į Europos ekonominės bendrijos ir Andoros Kunigaikštystės susitarimą pasikeičiant raštais įtraukiamos muitinės įgyvendinamos saugumo priemonės (toliau – Protokolas), pasirašymas su sąlyga, kad minėtas Protokolas bus sudarytas.
   Protokolo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Protokolą su sąlyga, kad jis bus sudarytas.
   3 straipsnis
   Protokolas, laikantis jo 3 straipsnio 3 dalies, laikinai taikomas nuo 2011 m. sausio 1 d. arba nuo vėlesnės datos, dėl kurios susitaria Sąjunga ir Andoros Kunigaikštystė.
   Komisija įgaliojama Sąjungos vardu susitarti dėl tokios vėlesnės Protokolo laikino taikymo pradžios datos.
   4 straipsnis
   Poziciją, kurios Sąjunga turi laikytis Jungtiniame komitete dėl klausimų, susijusių su Europos ekonominės bendrijos ir Andoros Kunigaikštystės susitarimo pasikeičiant raštais (3) (toliau – Susitarimas) IIa antraštine dalimi, priima Taryba kvalifikuota balsų dauguma, remdamasi Komisijos pasiūlymu.
   5 straipsnis
   Siekiant užtikrinti veiksmingą Susitarimo 12i straipsnio 1 dalies taikymą, Komisija praneša Andoros Kunigaikštystei apie naujų Sąjungos teisės aktų, kuriais plėtojama Sąjungos teisė muitinės įgyvendinamų saugumo priemonių srityje, kuriai taikomas Susitarimo 12b straipsnis, priėmimą.
   Komisija įgaliojama imtis Susitarimo 12k straipsnyje numatytų būtinų priemonių, kurių reikia Sąjungos ir Andoros Kunigaikštystės muitinių įgyvendinamų saugumo priemonių lygiavertiškumui užtikrinti.
   Jeigu atitinkamų pirmoje pastraipoje nurodytų Sąjungos teisės aktų įgyvendinimo dieną Andoros Kunigaikštystė nėra priėmusi naujų nuostatų ir jeigu tų nuostatų negalima taikyti laikinai, Susitarimo IIa antraštinės dalies taikymas sustabdomas pagal jo 12k straipsnio 2 dalį. Komisija praneša Andoros Kunigaikštystei apie tokį sustabdymą.
   6 straipsnis
   Šis sprendimas įsigalioja jo priėmimo dieną.
   Jis taikomas nuo 2011 m. sausio 1 d.

      Priimta Briuselyje 2011 m. sausio 18 d.

            Tarybos vardu

            Pirmininkas

         MATOLCSY Gy.

      (1)  OL L 302, 1992 10 19, p. 1.

      (2)  OL L 253, 1993 10 11, p. 1.

      (3)  OL L 374, 1990 12 31, p. 14.

      PROTOKOLAS,
      kuriuo į Europos ekonominės bendrijos ir Andoros Kunigaikštystės susitarimą pasikeičiant raštais įtraukiamos muitinės įgyvendinamos saugumo priemonės
      EUROPOS SĄJUNGA
      ir
      ANDOROS KUNIGAIKŠTYSTĖ,
      toliau atitinkamai
      – Sąjunga, Andoros Kunigaikštystė, o kartu – Susitariančiosios Šalys,
      ATSIŽVELGDAMOS į 1990 m. birželio 28 d. Liuksemburge pasirašytą Europos ekonominės bendrijos ir Andoros Kunigaikštystės susitarimą pasikeičiant raštais (toliau – Susitarimas);
      KADANGI būtina išlaikyti dabartinį tikrinimų ir formalumų gabenant prekes per Sąjungos ir Andoros Kunigaikštystės sienas supaprastinimo lygį ir taip užtikrinti sklandžią abiejų Šalių prekybą;
      KADANGI Susitariančiosios Šalys įsipareigoja savo atitinkamoje teritorijoje užtikrinti lygiavertį saugumo lygį, taikydamos Sąjungoje galiojančių teisės aktų nustatytas priemones;
      KADANGI pageidautina, kad su Andora būtų konsultuojamasi plėtojant Sąjungos taisykles, susijusias su muitinės įgyvendinamomis saugumo priemonėmis, kad ji dalyvautų tos srities Muitinės kodekso komiteto veikloje ir kad ji būtų informuojama apie šių taisyklių įgyvendinimą;
      KADANGI Susitariančiosios Šalys yra pasiryžusios, netrikdydamos prekybos srautų, stiprinti prekybos prekėmis saugumą, kai prekės įvežamos į jų teritoriją arba išvežamos iš jos;
      KADANGI dėl Susitariančiųjų Šalių interesų reikia taikyti lygiavertes muitinės įgyvendinamas saugumo priemones iš trečiųjų šalių arba į jas gabenamoms prekėms;
      KADANGI, skirtingai nei pačiame Susitarime, teritorija, kurioje taikomos šios muitinės įgyvendinamos saugumo priemonės, turi būti apibrėžta nurodant atitinkamas Susitariančiųjų Šalių muitų teritorijas;
      KADANGI šios muitinės įgyvendinamos saugumo priemonės taip pat turi būti taikomos žemės ūkio produktams (Suderintos sistemos 1–24 skirsniai), kuriems netaikomos Susitarančiųjų Šalių sudarytos muitų sąjungos taisyklės;
      KADANGI šios muitinės įgyvendinamos saugumo priemonės yra susijusios su saugumo duomenimis apie prekes, deklaruojamais prieš prekių įvežimą ir jų išvežimą, saugumo rizikos valdymu ir su tuo susijusiais muitiniais tikrinimais, taip pat su abipusiai pripažįstamo įgaliotojo ekonominių operacijų vykdytojo statuso saugumo srityje suteikimu;
      KADANGI Andoros Kunigaikštystės taikomos asmens duomenų apsaugos lygis yra tinkamas (1);
      KADANGI taikant muitinės įgyvendinamas saugumo priemones turėtų būti numatytos atitinkamos kompensuojamosios priemonės, įskaitant atitinkamų nuostatų taikymo sustabdymą, tais atvejais, kai nebeužtikrinamas muitinės įgyvendinamų saugumo priemonių lygiavertiškumas,
      SUSITARIA DĖL ŠIŲ NUOSTATŲ:
      1 straipsnis
      Siekiant į Susitarimo taikymo sritį įtraukti muitinės įgyvendinamas saugumo priemones, į Susitarimą įterpiama ši antraštinė dalis:

         „IIA   ANTRAŠTINĖ DALIS

            SUSITARIMAS DĖL MUITINĖS ĮGYVENDINAMŲ SAUGUMO PRIEMONIŲ

            I   SKYRIUS

               Muitinės įgyvendinamos saugumo priemonės ir jų taikymo stebėsena

         12a straipsnis
         Taikymo teritorijos
         Ši antraštinė dalis taikoma Bendrijos muitų teritorijoje ir Andoros Kunigaikštystės muitų teritorijoje.
         12b straipsnis

            Acquis communautaire priėmimas
         1.   Andoros Kunigaikštystė priima Sąjungos taikomas muitinės įgyvendinamas saugumo priemones. Muitinės įgyvendinamos saugumo priemonės yra nuostatos, susijusios su prekių deklaravimu prieš jas įvežant į muitų teritoriją arba jas išvežant iš šios muitų teritorijos, įgaliotaisiais ekonominių operacijų vykdytojais, muitinės atliekamais saugumo tikrinimais ir rizikos valdymu, kurios Sąjungoje taikomos nuolat, vadovaujantis atitinkamais galiojančiais muitų teisės aktais. 17 straipsnyje numatytas Jungtinis komitetas parengia išsamų atitinkamų nuostatų sąrašą.
         2.   Nepaisant Sąjungos ir Andoros Kunigaikštystės muitų sąjungos taisyklių 2 straipsnyje nustatytos išimties, muitinės įgyvendinamos saugumo priemonės taip pat taikomos žemės ūkio produktams, priskiriamiems Suderintos sistemos 1–24 skirsniams.
         12c straipsnis
         Bendrieji principai
         1.   Susitariančiosios Šalys įsipareigoja taikyti 12b straipsnio 1 dalyje nurodytas muitinės įgyvendinamas saugumo priemones iš trečiųjų šalių arba į jas gabenamoms prekėms ir taip užtikrinti lygiavertį saugumo lygį prie jų išorinių sienų.
         2.   Susitariančiosios Šalys įsipareigoja netaikyti 12b straipsnio 1 dalyje nurodytų muitinės įgyvendinamų saugumo priemonių prekių gabenimui tarp jų muitų teritorijų.
         3.   Susitariančiosios Šalys konsultuojasi prieš sudarydamos bet kokį susitarimą su trečiąja šalimi dėl muitinės įgyvendinamų saugumo priemonių, siekdamos užtikrinti jo suderinamumą su šiuo susitarimu, ypač jei numatytame sudaryti susitarime yra nuostatų, kuriomis nukrypstama nuo šioje antraštinėje dalyje apibrėžtų muitinės įgyvendinamų saugumo priemonių.
         12d straipsnis
         Išankstinių prekių įvežimo arba išvežimo deklaracijų pateikimo vieta
         1.   Išankstinė prekių įvežimo deklaracija pateikiama Susitariančiosios Šalies, į kurios muitų teritoriją prekės įvežamos iš trečiųjų šalių, kompetentingai institucijai. Ši institucija atlieka rizikos analizę, remdamasi šioje deklaracijoje pateiktais duomenimis, ir su saugumu susijusį muitinį tikrinimą, kuris, jos nuomone, būtinas, įskaitant atvejus, kai prekių paskirties vieta yra kitoje Susitariančiojoje Šalyje.
         2.   Išankstinė prekių išvežimo deklaracija pateikiama Susitariančiosios Šalies, kurios muitų teritorijoje atliekami eksporto arba, atitinkamais atvejais, išvežimo į trečiąsias šalis formalumai, kompetentingai institucijai. Kompetentinga institucija atlieka rizikos analizę, remdamasi šioje deklaracijoje pateiktais duomenimis, ir su saugumu susijusį muitinį tikrinimą, kuris, jos nuomone, būtinas.
         3.   Kai prekės iš vienos Susitariančiosios Šalies muitų teritorijos gabenamos į trečiąją šalį per kitos Susitariančiosios Šalies muitų teritoriją, išankstinė prekių išvežimo deklaracija pateikiama tik šios antros Šalies kompetentingai institucijai.
         12e straipsnis
         Su saugumu susijęs muitinis tikrinimas ir saugumo rizikos valdymas
         1.   Su saugumu susijusio muitinio tikrinimo tikslais kiekviena Susitariančioji Šalis sukuria rizikos valdymo schemą, nustato rizikos kriterijus ir prioritetines su saugumu susijusio muitinio tikrinimo sritis.
         2.   Susitariančiosios Šalys pripažįsta viena kitos su saugumu susijusių rizikos valdymo sistemų lygiavertiškumą.
         3.   Susitariančiosios Šalys bendradarbiauja siekdamos:

                     —

                     keistis informacija, kuri leidžia pagerinti ir sustiprinti jų rizikos analizę ir padidinti su saugumu susijusio muitinio tikrinimo veiksmingumą, ir

                     —

                     tinkamu laiku sukurti bendrą rizikos valdymo schemą, nustatyti bendrus rizikos kriterijus ir bendras prioritetines tikrinimo sritis ir įdiegti elektroninę sistemą šiam bendram rizikos valdymui įgyvendinti.

               4.   Jungtinis komitetas tvirtina kitas šiam straipsniui taikyti būtinas nuostatas.
         12f straipsnis
         Muitinės įgyvendinamų saugumo priemonių taikymo stebėsena
         1.   Jungtinis komitetas nustato, kokia tvarka Susitariančiosios Šalys ketina užtikrinti šios antraštinės dalies įgyvendinimo stebėseną ir tikrinti, kaip laikomasi muitinės įgyvendinamų saugumo priemonių.
         2.   Ši stebėsena gali būti vykdoma:

                     —

                     periodiškai vertinant šios antraštinės dalies įgyvendinimą, visų pirma muitinės įgyvendinamų saugumo priemonių lygiavertiškumą,

                     —

                     tiriant, kaip pagerinti jos taikymą arba pakeisti jos nuostatas, kad būtų galima geriau pasiekti šiuos tikslus,

                     —

                     organizuojant abiejų Šalių ekspertų teminius posėdžius ir atliekant administracinių procedūrų auditą, apimantį ir lankymusis vietoje.

               3.   Jungtinis komitetas užtikrina, kad priemonės, kurių imamasi taikant šį straipsnį, nepažeistų ekonominių operacijų vykdytojų teisių.
         12g straipsnis
         Informacijos apie įgaliotuosius ekonominių operacijų vykdytojus mainai
         Europos Komisija ir kompetentinga Andoros Kunigaikštystės institucija reguliariai keičiasi informacija apie jų įgaliotuosius ekonominių operacijų vykdytojus saugumo srityje pateikdamos tokią informaciją:

                     a)

                     ekonominių operacijų vykdytojo identifikavimo numerį (TIN kodą (prekybininko identifikavimo kodą), kurio formatas suderinamas su Ekonominių operacijų vykdytojų registravimo ir identifikavimo (EORI) teisės aktais);

                     b)

                     įgaliotojo ekonominių operacijų vykdytojo pavadinimą (vardą, pavardę) ir adresą;

                     c)

                     dokumento, kuriuo buvo suteiktas įgaliotojo ekonominių operacijų vykdytojo statusas, numerį;

                     d)

                     esamą statusą (galiojantis, sustabdytas, atšauktas);

                     e)

                     statuso keitimo laikotarpius;

                     f)

                     sertifikato įsigaliojimo datą;

                     g)

                     sertifikatą išdavusią instituciją.

               12h straipsnis
         Profesinės paslapties ir asmens duomenų apsauga
         Informacijai, kuria Susitariančiosios Šalys keičiasi vykdydamos šioje antraštinėje dalyje nurodytas priemones, taikomi profesinės paslapties ir asmens duomenų apsaugos reikalavimai, nustatyti šios srities teisės aktuose, taikomuose ją gaunančios Susitariančiosios Šalies teritorijoje.
         Visų pirma ši informacija negali būti perduota kitiems asmenims, išskyrus atitinkamos Susitariančiosios Šalies kompetentingas institucijas, o šios institucijos negali jos naudoti šiame Susitarime nenumatytais tikslais.

            II   SKYRIUS

               Susitarimo administravimas

         12i straipsnis
         Teisės vystymas
         1.   Sąjunga, parengusi naujus teisės aktus, susijusius su muitinės įgyvendinamomis saugumo priemonėmis, neoficialiai prašo Andoros Kunigaikštystės ekspertų pareikšti savo nuomonę.
         2.   Sąjunga sudaro sąlygas Andoros Kunigaikštystės ekspertams stebėtojų teisėmis dalyvauti nagrinėjant jiems aktualius klausimus, kai juos savo posėdžiuose svarsto Muitinės kodekso komitetas, padedantis Europos Komisijai naudotis jai suteiktais įgyvendinimo įgaliojimais sprendžiant klausimus, priskirtinus IIa antraštinės dalies taikymo sričiai. EB ir Andoros jungtinio komiteto sprendimo Nr. 1/2003 (2) 66–68 straipsnių nuostatos taikomos mutatis mutandis.

         3.   Europos Komisija, perduodama pasiūlymą dėl teisės akto Europos Parlamentui ir (arba) Europos Sąjungos Tarybai arba teisės akto įgyvendinimo priemonių projektą valstybėms narėms, jo kopiją išsiunčia Andoros Kunigaikštystei.
         Vienos iš Susitariančiųjų Šalių prašymu preliminariai nuomonėmis gali būti apsikeičiama Jungtiniame komitete.
         4.   Prieš priimant naujus Sąjungos teisės aktus, Susitariančiosios Šalys vienos iš jų prašymu dar kartą konsultuojasi Jungtiniame komitete nuolat keisdamosi informacija ir rengdamos konsultacijas.
         5.   Susitariančiosios Šalys bendradarbiauja keitimosi informacija ir konsultavimosi metu, kad užbaigus šias procedūras Susitariančiosioms Šalims būtų paprasčiau vienu metu taikyti 1 dalyje nurodytus naujus teisės aktus.
         12j straipsnis
         Susitarimai su trečiosiomis šalimis
         Susitariančiosios Šalys susitaria, kad vienos iš jų sudaryti susitarimai su trečiąja šalimi dėl IIa antraštinės dalies taikymo sričiai priskirtinų klausimų negali sukurti prievolių kitai Šaliai, išskyrus atvejus, kai Jungtinis komitetas nusprendžia kitaip.
         12k straipsnis
         Kompensuojamosios priemonės
         1.   Susitariančioji Šalis, pasikonsultavusi Jungtiniame komitete, gali imtis atitinkamų kompensuojamųjų priemonių, įskaitant IIa antraštinės dalies nuostatų taikymo sustabdymą, jeigu ji konstatuoja, kad kita Šalis nesilaiko joje nustatytų sąlygų arba kad nebeužtikrinamas Susitariančiųjų Šalių muitinės įgyvendinamų saugumo priemonių lygiavertiškumas.
         Kai dėl uždelsimo kyla grėsmė muitinės įgyvendinamų saugumo priemonių veiksmingumui, laikinų apsaugos priemonių gali būti imamasi be išankstinių konsultacijų, su sąlyga, kad konsultacijos bus pradėtos tuoj pat po šių priemonių priėmimo.
         2.   Jeigu Susitariančiųjų Šalių muitinės įgyvendinamų saugumo priemonių lygiavertiškumas nebeužtikrinamas todėl, kad Andoros Kunigaikštystė nepriėmė 12i straipsnyje nurodytų naujų teisės aktų, Sąjunga gali sustabdyti IIa antraštinės dalies nuostatų taikymą, išskyrus atvejus, kai Jungtinis komitetas, išnagrinėjęs tolesnio jų taikymo galimybes, nusprendžia kitaip.
         3.   Nustatant pirmiau minėtų priemonių taikymo sritį ir trukmę turi būti apsiribojama tuo, kas būtina padėčiai ištaisyti ir tinkamai šioje antraštinėje dalyje nustatytų teisių ir įpareigojimų pusiausvyrai užtikrinti. Susitariančioji Šalis gali prašyti Jungtinio komiteto surengti konsultacijas dėl šių priemonių proporcingumo. Jeigu Jungtinis komitetas negali išspręsti ginčo, prireikus jis gali nuspręsti perduoti ginčą spręsti arbitražui pagal 18 straipsnio 2 dalį. Joks klausimas, susijęs su atitinkamų Sąjungos teisės nuostatų aiškinimu, negali būti sprendžiamas tokiu būdu.

            III   SKYRIUS

               Įvairios nuostatos, susijusios su susitarimu dėl muitinės įgyvendinamų saugumo priemonių

         12l straipsnis
         Peržiūra
         Jeigu viena Susitariančioji Šalis pageidauja peržiūrėti susitarimą, ji tuo tikslu pateikia pasiūlymą kitai Šaliai. Peržiūrėtas susitarimas įsigalioja baigus atitinkamas Šalių vidaus procedūras.

      2 straipsnis
      Šis Protokolas yra neatskiriama Susitarimo dalis.
      3 straipsnis
      1.   Susitariančiosios Šalys šį Protokolą patvirtina taikydamos savo procedūras. Jis įsigalioja 2011 m. sausio 1 d., jei iki šios datos Susitariančiosios Šalys viena kitai praneša apie tam tikslui reikalingų procedūrų užbaigimą.
      2.   Jei 2011 m. sausio 1 d. šis Protokolas neįsigalioja, jis įsigalioja kitą dieną po to, kai Susitariančiosios Šalys viena kitai praneša apie tam tikslui reikalingų procedūrų užbaigimą.
      3.   Kol bus baigtos 1 ir 2 dalyse minėtos procedūros, Susitariančiosios Šalys laikinai taiko šį Protokolą nuo 2011 m. sausio 1 d. arba nuo vėlesnės datos, dėl kurios Susitariančiosios Šalys susitaria.
      4 straipsnis
      Kalbos
      Šis Protokolas sudarytas dviem egzemplioriais anglų, bulgarų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų, vokiečių ir katalonų kalbomis, visi tekstai yra vienodai autentiški.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Eiropas Savienības vārdā –
            Europos Sajungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen
            Per l'Unione europea

            За Княжество Андора
            Por el Principado de Andorra
            Za Andorrské knížectví
            For Fyrstendømmet Andorra
            Für das Fürstentum Andorra
            Andorra Vürstiriigi nimel
            Για το Πριγκιπάτο της Ανδόρας
            For the Principality of Andorra
            Pour la Principauté d'Andorre
            Per il Principato di Andorra
            Andoras Firstistes vārdā –
            Andoros Kunigaikštystės vardu
            Az Andorrai Hercegség részéről
            Għall-Prinċipat ta' Andorra
            Voor het Vorstendom Andorra
            W imieniu Księstwa Andory
            Pelo Principado de Andorra
            Pentru Principatul Andorra
            Za Andorrské kniežatstvo
            Za Kneževino Andoro
            Andorran ruhtinaskunnan puolesta
            För Furstendömet Andorra
            Pel Principat d'Andorra

         (1)  2010 m. spalio 19 d. Komisijos sprendimas 2010/625/ES dėl tinkamos asmens duomenų apsaugos Andoroje pagal Europos Parlamento ir Tarybos direktyvą 95/46/EB (OL L 277, 2010 10 21, p. 27).

         (2)  ES OL L 253, 2003 10 7, p. 3.“


title: 2011/646/: 2011 m. gegužės 23 d. Tarybos sprendimas dėl Susitarimo dėl Prespos parko teritorijos apsaugos ir tvaraus vystymo sudarymo Europos Sąjungos vardu#Susitarimas dėl Prespos parko teritorijos apsaugos ir tvaraus vystymo

text:
4.10.2011

               LT

               Europos Sąjungos oficialusis leidinys

               L 258/1

         TARYBOS SPRENDIMAS
   2011 m. gegužės 23 d.
   dėl Susitarimo dėl Prespos parko teritorijos apsaugos ir tvaraus vystymo sudarymo Europos Sąjungos vardu
   (2011/646/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 6 dalies a punktu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               Pagal 2000 m. spalio 23 d. Europos Parlamento ir Tarybos direktyvą 2000/60/EB, nustatančią Bendrijos veiksmų vandens politikos srityje pagrindus (1) (toliau – ES vandens pagrindų direktyva), reikalaujama, kad, kai upių baseinų rajonai driekiasi už Sąjungos teritorijos ribų, valstybės narės stengtųsi užtikrinti deramą koordinavimą su atitinkamomis Sąjungai nepriklausančiomis valstybėmis, kad visame upės baseino rajone būtų pasiekti direktyvos tikslai.

               (2)

               2006 m. birželio 27 d. Taryba priėmė sprendimą, kuriuo įgaliojo Komisiją Europos bendrijos vardu derėtis dėl tarptautinių susitarimų dėl upių baseinų rajonų sudarymo, kuriais siekiama pagerinti tam tikrų valstybių narių ir trečiųjų šalių, kurių teritorijose yra tie patys upių baseinai, bendradarbiavimą.

               (3)

               Prespos ežerai ir jų apylinkės yra unikali didelės ekologinės reikšmės gamtinė zona, kurią galima apsaugoti tik taikant visapusišką ežerų baseino rajono lygmens požiūrį.

               (4)

               Europos Komisija, Graikija, Albanija ir Buvusioji Jugoslavijos Respublika Makedonija derėjosi dėl Susitarimo dėl Prespos parko teritorijos apsaugos ir tvaraus vystymo; juo sustiprinamas dabartinis bendradarbiavimas šioje srityje ir jis gali būti naudingas sėkmingai įgyvendinant ES vandens pagrindų direktyvą.

               (5)

               Susitarimas turėtų būti sudarytas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Susitarimas dėl Prespos parko teritorijos apsaugos ir tvaraus vystymo.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pateikti Susitarimo 18 straipsnyje numatytą pranešimą, ir taip išreikšti Sąjungos sutikimą laikytis Susitarimo.
   3 straipsnis
   Šis sprendimas įsigalioja jo priėmimo dieną (2).

      Priimta Briuselyje 2011 m. gegužės 23 d.

            Tarybos vardu

            Pirmininkas

         MARTONYI J.

      (1)  OL L 327, 2000 12 22, p. 1.

      (2)  Susitarimo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.

      VERTIMAS
      SUSITARIMAS
      dėl Prespos parko teritorijos apsaugos ir tvaraus vystymo
      Trijų valstybių, kurių teritorijoje yra Prespos ežerų teritorija, aplinkos apsaugos ministerijos ir Europos Sąjunga (toliau –Šalys),
      ATMINDAMOS 2000 m. vasario 2 d. trijų valstybių Ministrų Pirmininkasų Deklaraciją dėl Prespos parko sukūrimo ir Prespos ežerų bei jų apylinkių aplinkos apsaugos ir tvaraus vystymo;
      PRISIMINDAMOS 2009 m. lapkričio 27 d. Pilėje paskelbtą trijų valstybių, kurių teritorijoje yra Prespos ežerų baseino rajonas, Ministrų Pirmininkasų bendrą pareiškimą;
      ATSIŽVELGDAMOS į tai, kad Prespos ežerų ir jų baseino rajonas yra unikali gamtinė zona, turinti tarptautinę reikšmę geomorfologijos, ekologijos, biologinės įvairovės ir kultūros srityse, nes ji – gyvybiškai svarbi buveinė saugant daugelį retų ir (arba) tai vietovei būdingų faunos ir floros rūšių, taip pat paukščių, kuriems pasaulio mastu gresia išnykimas, perėjimosi vieta ir zona, kurioje saugomas svarbus archeologinis ir tradicinis paveldas;
      PRIPAŽINDAMOS, kad yra kartu atsakingos už Prespos ežerų baseino rajono ekosistemos, jos sudedamųjų dalių ir gamtos grožio išsaugojimą, nes šia ekosistema grindžiama ekonominė ir socialinė Prespos ežerų baseino rajono gyventojų gerovė ir ja remiantis kuriamos ekonominio vystymosi galimybės (įskaitant žemės ūkį, žuvininkystę ir turizmą);
      ĮSITIKINUSIOS, kad tik taikydamos visapusišką ežerų baseino rajono lygmens požiūrį jos gali užtikrinti ir išlaikyti Prespos ežerų baseino rajono biologinę įvairovę, pagrindines jo funkcijas ir žmonėms teikiamą naudą;
      ŽINODAMOS, kad pavienių šalių veiksmų neužtenka siekiant išsaugoti Prespos ežerų baseino rajono ekosistemas ir jo kultūrinį paveldą ir kartu gerinti šio rajono gyventojų gyvenimo sąlygas;
      NORĖDAMOS sustiprinti trijų valstybių kompetentingų valdžios institucijų ir suinteresuotųjų subjektų bendradarbiavimą, kad būtų išlaikytos ir saugomos išskirtinės Prespos ežerų baseino rajono ekologinės vertybės ir būtų imtasi jo buveinių nykimo priežasčių prevencijos ir (arba) šalinimo veiksmų, kaip prašoma 2000 m. vasario 2 d. paskelbtoje Ministrų Pirmininkasų deklaracijoje;
      NUSPRENDUSIOS ištirti, kokie valdymo metodai būtų tinkami siekiant tausiai naudoti ir saugoti Prespos ežerų vandens ir gėlo vandens ekosistemas, kaip prašoma 2000 m. vasario 2 d. Ministrų Pirmininkasų deklaracijoje ir atsižvelgiant į ES vandens pagrindų direktyvos 2000/60/EB bei susijusių direktyvų reikalavimus;
      ŽINODAMOS, kad žmonės jau seniai naudoja šią teritoriją ir kad tradiciniai teritorijos naudojimo būdai suderinami su gamtos apsauga;
      PATVIRTINDAMOS, kad yra įsipareigoję tvariai vystyti Prespos ežerų baseino rajoną ir šį įsipareigojimą nuosekliai įgyvendinti bendradarbiaudamos tarpvalstybiniu lygmeniu ir vadovaudamosi Europos Sąjungos integracijos proceso principais;
      ATSIŽVELGDAMOS į 2009 m. kompetentingų valdžios institucijų ir suinteresuotųjų subjektų pradėtą dialogą dėl Drinio upės, kuriuo siekiama sukurti bendrą tvaraus Drinio upės baseino valdymo viziją ir paskatinti tarpvalstybinį bendradarbiavimą;
      ATSIŽVELGDAMOS į atitinkamas aplinkosaugos srityje galiojančių tarptautinių teisinių priemonių, kurių Šalys jos yra arba kurias jos yra pasirašiusios, nuostatas;
      PRISIMINDAMOS galiojančius dvišalius Šalių susitarimus dėl bendradarbiavimo aplinkosaugos ir tvaraus vystymosi srityje;
      ATSIŽVELGDAMOS į tai, kad viena iš Šalių yra Europos Sąjungos valstybė narė, kita – šalis kandidatė tapti ES nare, o dar kita – galima šalis kandidatė tapti ES nare, ir į tai, kad pastarosios dvi šalys taip pat yra sudariusios Stabilizacijos ir asociacijos susitarimą su ES;
      PRIPAŽINDAMOS skirtingus, bet vienas kitą papildančius trijų valstybių, kurios yra Šalys, Vyriausybinių ir nevyriausybinių organizacijų pajėgumus išsaugoti ir valdyti Prespos ežerų teritoriją;
      ATSIŽVELGDAMOS į patirtį, kurią trys valstybės, laikinajam koordinavimo komitetui ir jo sekretoriatui padedant, sukaupė nuo 2000 m. bendradarbiaudamos Prespos parko apsaugos srityje;
      ATSIŽVELGDAMOS į Strateginį tvaraus Prespos parko vystymo veiksmų planą, kurį parengė laikinasis koordinavimo komitetas ir jo sekretoriatas,
      SUSITARĖ:
      PIRMA DALIS

         BENDROSIOS NUOSTATOS

      1 straipsnis
      Terminų apibrėžtys
      Šiame Susitarime:
      —   Prespos parko teritorija (toliau – teritorija)– Prespos ežero baseino rajono geografinė vietovė trijų valstybių teritorijoje, apimanti paviršiaus ir jai tinkamai priskirtus požeminius vandenis, kuri pagal 2000 m. vasario 2 d. deklaraciją įvardyta kaip tarpvalstybiniu mastu saugoma teritorija.
      —   Tarpvalstybinis poveikis– bet koks poveikis vienos Šalies jurisdikcijai priklausančios teritorijos aplinkai, įskaitant neigiamą poveikį žmonių sveikatai ir saugai, florai, faunai, dirvožemiui, orui, vandeniui, klimatui, kraštovaizdžiui ir istoriniams paminklams ar kitoms fizinėms struktūroms, arba šių veiksnių sąveikai, taip pat poveikis kultūros paveldui ar socialinėms ir ekonominėms sąlygoms, atsirandantis dėl fizinės kilmės pokyčių, kurie visiškai arba iš dalies vyksta kitos Šalies jurisdikcijai priklausančioje teritorijoje.
      2 straipsnis
      Susitarimo tikslas
      Šalys bendradarbiauja siekdamos užtikrinti integruotą ekosistemos apsaugą ir tvarų Prespos parko teritorijos vystymą, įskaitant kompleksinių upių baseinų valdymo planų rengimą pagal tarptautinius ir Europos Sąjungos standartus.
      ANTRA DALIS

         BENDRADARBIAVIMO PRINCIPAI

      3 straipsnis
      Pagrindiniai įsipareigojimai
      1.   Kad įgyvendint 2 straipsnyje nustatytus tikslus, Šalys, vadovaudamosi suverenios lygybės, teritorinio vientisumo, abipusės naudos ir geros valios principais, individualiai ir bendradarbiaudamos imasi būtinų priemonių ir taiko geriausius turimus metodus, siekdamos:

                  a)

                  protingai valdyti Prespos ežerų vandens kokybę ir kiekį, ypatingą dėmesį skirdamos abiejų ežerų vandens lygiui;

                  b)

                  kovoti su vandenų tarša Prespos ežerų teritorijoje, taip pat kontroliuoti ir mažinti šių vandenų taršą;

                  c)

                  saugoti ir išlaikyti teritorijos biologinę įvairovę, visų pirma saugodamos tai vietovei būdingų, retų, galinčių išnykti arba nykstančių rūšių florą ir fauną, taip pat atkurdamos ir valdydamos pažeidžiamas buveines, ekosistemas ir ekosistemų funkcijas, remdamosi tarptautiniais ir ES teisės aktais, įskaitant Direktyvą 92/43/EEB ir Direktyvą 2009/147/EB, ir vadovaudamosi ES biologinės įvairovės politika;

                  d)

                  saugoti dirvožemį nuo erozijos, alinimo, užkrato ir taršos;

                  e)

                  užtikrinti, skatinti ir kontroliuoti protingą gamtos išteklių naudojimą ir tvarų Prespos parko teritorijos vystymą;

                  f)

                  užkirsti kelią svetimų gyvūnų ir augalų rūšių įvežimui ir veisimui;

                  g)

                  veiksmingai reguliuoti veiklą, kuri turi arba gali turėti neigiamą poveikį Prespos ežerų teritorijai, kad būtų išvengta tokio poveikio arba jis būtų sumažintas.

            2.   Šiuo tikslu Šalys:

                  a)

                  pagal Strateginį tvaraus Prespos parko vystymo veiksmų planą parengia ir įgyvendina kompleksinius valdymo planus ir programas, skirtus teritorijai saugoti ir tvariai vystyti;

                  b)

                  parengia nuoseklias teritorinių, miestų ir kitų žemėtvarkos planų, taip pat saugomos teritorijos valdymo planų rengimo strategijas, siekdamos užtikrinti, kad ežerų baseino rajono žemė būtų valdoma vadovaujantis tvaraus vystymo principu ir sustiprinta apsauga, kuri reikalinga šiai teritorijai, ir remiantis tarptautiniais bei ES teisės aktais, įskaitant Direktyvą 92/43/EEB ir Direktyvą 2009/147/EB;

                  c)

                  patvirtina ir tiksliai taiko ežerų baseino rajono aplinkosaugos standartus ir kriterijus, kaip aprašyta 4 straipsnyje;

                  d)

                  priima ir įgyvendina teisines, administracines, ekonomines, finansines ir technines priemones, siekdamos užtikrinti, kad:

                              i)

                              būtų kuo plačiau taikomas tvarus žemės ūkis ir rimtų pasekmių nesukelianti gyvūnų veisimo praktika, pagrįsta teritorijos gebėjimu susidoroti su šiais veiksniais ir žvejybos taisyklėmis, suderintomis su protingo naudojimo samprata;

                              ii)

                              namų ūkių ir žemės ūkio atliekos būtų valdomos pagal geriausius turimus metodus;

                              iii)

                              kelių bei ryšių tinklai ir kitos socialinės infrastruktūros bei paslaugos būtų gerinamos ir atnaujinamos atsižvelgiant į biologinės įvairovės apsaugos, saugomų zonų išsaugojimo ir tvaraus Prespos parko teritorijos vystymo tikslus.

                  e)

                  padeda Šalims nuolat keistis idėjomis, išsaugo tradicinę architektūrą ir paminklus, kuria ir įgyvendina bendrą turizmo plėtros teritorijoje strategiją ir, siekdamos problemas spręsti vietos lygmeniu, skatina visuomenės informavimą ir švietimą aplinkosaugos klausimais;

                  f)

                  padeda ežerų baseino rajono gyventojams visapusiškai ir veiksmingai naudotis savo teisėmis susipažinti su informacija apie aplinką, dalyvauti priimant sprendimus aplinkosaugos klausimais ir naudotis teise į teisingumą sprendžiant tokius klausimus;

                  g)

                  nustato ir palaiko veiksmingą, bendrais standartais grindžiamą stebėsenos sistemą, siekdamos stebėti, valdyti ir kontroliuoti ežerų ir jų baseino rajono aplinkos būklę;

                  h)

                  nenumatytais atvejais priima bendras priemones, kad galėtų nedelsdamos įvertinti padėtį ir sušvelninti pasekmes.

            4 straipsnis
      Aplinkosaugos standartai ir kriterijai
      1.   Šio Susitarimo Šalys, atsižvelgdamos į 2 straipsnyje nustatytus tikslus, 10 straipsnyje aprašytam komitetui padedant nustato tikslius su teritorijos apsauga, išsaugojimu ir vystymu susijusius kriterijus, standartus, ribas ir tikslus.
      2.   Šiuo tikslu Šalys imasi tinkamų veiksmų, siekdamos:

                  a)

                  įgyvendinti teisinius įpareigojimus, nustatytus tarptautinėse ir ES normose ir standartuose, skirtuose ežerų ir jų baseino rajonui apsaugoti bei išsaugoti;

                  b)

                  atitinkamus nacionalinius aplinkosaugos standartus ir kriterijus priderinti prie vietos sąlygų ir ežerų baseino rajono poreikių;

                  c)

                  reikalauti, kad būtų naudojamos geriausios turimos technologijos ir naudojamasi šiuolaikine aplinkosaugos patirtimi.

            5 straipsnis
      Tvari vandentvarka
      Šalys susitaria bendradarbiauti vykdydamos tvarią Prespos parko teritorijos vandentvarką. Ši veikla apima Direktyva 2000/60/EB ir susijusiomis direktyvomis grindžiamą integruotą paviršiaus ir požeminių vandenų išteklių valdymą ežerų baseino rajono lygmeniu, užtikrinant, kad būtų:

                  a)

                  tiekiama pakankamai ir tinkamos kokybės geriamo vandens;

                  b)

                  tiekiama pakankamai tinkamos kokybės vandens, skirto natūralioms vandens ekosistemoms, įskaitant šlapžemes, ir jų funkcijoms išsaugoti, apsaugoti ir, jei reikia, atkurti;

                  c)

                  tiekiama pakankamai tinkamos kokybės vandens, skirto naudoti kitais teisėtais tikslais, kuriais prisidedama prie tvaraus vietos bendruomenių ekonominio ir socialinio vystymosi, atsižvelgiant į poreikį prisitaikyti prie galimų klimato kaitos padarinių;

                  d)

                  pašalinti arba sumažinti neigiami ankstesnių įsikišimų į hidrologinį režimą padariniai, ypatingą dėmesį skiriant Devolio upės ir Mažojo Prespos ežero baseinų sistemai;

                  e)

                  apsisaugota nuo žalingo vandens poveikio (potvynių, erozijos ir pan.), naudojant geriausius turimus metodus;

                  f)

                  sprendžiami skirtingų naudotojų sukelti interesų konfliktai; ir

                  g)

                  vykdoma veiksminga vandentvarkos sistemos, kuri turi būti sukurta, kontrolė.

            Tuo tikslu Šalys įsteigs darbo grupę vandentvarkos klausimais, kaip nustatyta 14 straipsnyje.
      6 straipsnis
      Keitimasis duomenimis ir informacija
      Siekdamos prisidėti prie veiksmingos Prespos parko teritorijos apsaugos, Šalys sukurs oficialią sistemą, pagal kurią kompetentingos jų valdžios institucijos galės nuolat keistis informacija, įskaitant:

                  a)

                  keitimąsi kokybiniais ir kiekybiniais duomenimis apie vandenį, vandens ekosistemas ir svarbias buveines bei rūšis;

                  b)

                  dalijimąsi patirtimi, įgyta taikant geriausius turimus metodus, taip pat keitimąsi mokslinių tyrimų ir plėtros rezultatais šlapžemių apsaugos, vandentvarkos ir taršos prevencijos, mažinimo bei kontrolės priemonių srityse.

            7 straipsnis
      Tarpvalstybinis poveikis
      Šalys bendradarbiauja siekdamos susitarti dėl priemonių, kuriomis apsaugotų teritorijos aplinkos vientisumą, visų pirma vandenį, ir pašalintų arba sumažintų tarpvalstybinius žmonių veiklos sukeltus padarinius aplinkai. Pagal Espo konvenciją dėl poveikio aplinkai vertinimo tarpvalstybiniame kontekste, kurios Šalys jos yra, Šalys visų pirma bendradarbiauja rengdamos ir taikydamos tinkamas poveikio teritorijos aplinkai vertinimo procedūras.
      8 straipsnis
      Bendradarbiavimas su tarptautinėmis organizacijomis ir paramos teikėjais
      Įgyvendindamos šį Susitarimą, Šalys ieško partnerių vietos, nacionaliniu ir tarptautiniu lygmenimis ir, visų pirma, bendradarbiaus su:

                  —

                  Ramsaro konvencija ir „MedWet“ iniciatyva;

                  —

                  Jungtinių Tautų vystymo programa;

                  —

                  Pasaulio aplinkos fondu;

                  —

                  Regione veikiančiais dvišaliais paramos teikėjais, tokiais kaip KfW, GTZ ir SDC;

                  —

                  Jungtinių Tautų švietimo, mokslo ir kultūros organizacija;

                  —

                  Tarptautine gamtos ir gamtos išteklių apsaugos sąjunga;

                  —

                  Europos Sąjungos institucijomis;

                  —

                  ir kitomis organizacijomis.

            TREČIA DALIS

         BENDRADARBIAVIMO PRIEMONĖS

      9 straipsnis
      Aukšto lygio pareigūnų grupė
      Trijų valstybių, kurios yra Šalys, aplinkos ministrai ir ES atstovas reguliariai susitinka, kad apsvarstytų įgyvendinant šį Susitarimą ir siekiant 2 straipsnyje nustatytų tikslų padarytą pažangą, peržiūrėtų Prespos parko valdymo komiteto bei pavaldžių organų darbą, nustatytų ateinančio laikotarpio bendros veiklos Prespos parko teritorijoje darbotvarkę ir teiktų politines gaires. Šie susitikimai rotacijos principu vyks vienoje iš trijų valstybių, kurios yra Šalys, ne rečiau kaip kartą per dvejus metus, nebent Šalys nuspręstų kitaip arba viena iš Šalių pateiktų rašytinį prašymą.
      10 straipsnis
      Prespos parko valdymo komitetas
      1.   Šalys, siekdamos užtikrinti, kad šiame Susitarime nurodyti tikslai ir įsipareigojimai būtų įgyvendinami veiksmingai, įsteigia Prespos parko valdymo komitetą.
      2.   Prespos parko valdymo komitetas turi tarptautinį teisinį daugiašalės institucijos veiksnumą, reikalingą jo funkcijoms vykdyti, įskaitant ryšių su paramos teikėjais palaikymą, siekiant išsaugoti projektus ir užtikrinti paramą, kuri bus naudojama šiam Susitarimui įgyvendinti.
      3.   Prespos parko valdymo komitetą sudaro:

                  a)

                  po vieną atstovą iš kiekvienos valstybės, kuri yra Šalis, aplinkos ministerijos ir vienas Europos Sąjungos atstovas;

                  b)

                  po vieną atstovą iš kiekvienos valstybės, kuri yra Šalis, Prespos regiono vietos bendruomenių;

                  c)

                  po vieną atstovą iš kiekvienos valstybės, kuri yra Šalis, aplinkos srities nevyriausybinių organizacijų, kurios Prespos ežerų teritorijoje vykdo svarbią vietos lygmens veiklą;

                  d)

                  po vieną atstovą iš kiekvienos valstybės, kuri yra Šalis, saugomos teritorijos vietos valdymo institucijų;

                  e)

                  vienas nuolatinis Ramsaro konvencijos dėl šlapžemių „MedWet“ iniciatyvos stebėtojas;

                  f)

                  vienas nuolatinis Ochrido valdymo komiteto stebėtojas.

            Šalių atstovai į komitetą oficialiai paskiriami per tris mėnesius po šio Susitarimo įsigaliojimo dienos.
      4.   Komitetas posėdžiauja reguliariai (du kartus per metus). Neeilinis komiteto posėdis skelbiamas vienos iš Šalių prašymu.
      5.   Kiekvienais kalendoriniais metais reguliarūs posėdžiai rotacijos principu vyks vienoje iš trijų valstybių, kurios yra Šalys. Todėl kiekvienoje valstybėje kas trejus metus bus iš eilės rengiami du eiliniai posėdžiai. Pageidautina, kad reguliarūs posėdžiai vyktų Prespos regione.
      6.   Posėdžiams pirmininkauja valstybės, kuri yra Šalis ir kurioje vyksta posėdžiai, atstovas. Pirmininkas skiriamas 5 dalyje nustatytu metinės rotacijos principu.
      7.   Komiteto darbas vyks anglų kalba.
      8.   Per pirmąjį posėdį komitetas patvirtina savo vidaus struktūros ir darbo tvarkos taisykles.
      9.   Komitetas, atsižvelgdamas į posėdžio temą, gali pakviesti jame dalyvauti ekspertus ir gali suformuoti ekspertų ir pareigūnų darbo grupes konkretiems klausimams spręsti. Pirmoji darbo grupė vandentvarkos klausimais įsteigiama pagal šio Susitarimo 14 straipsnį.
      10.   Praėjus ketveriems metams nuo Prespos parko valdymo komiteto veiklos pradžios, 9 straipsnyje nurodyta aukšto lygio pareigūnų grupė peržiūrės komiteto darbą ir jo veiksmingumą ir, prireikus, pagal šio Susitarimo 17 straipsnį patikslins jo sudėtį ir įgaliojimus.
      11 straipsnis
      Valdymo komiteto funkcijos
      Prespos parko valdymo komitetas:

                  1.

                  Stebi ir koordinuoja Prespos parko teritorijos apsaugos ir tvaraus vystymo veiklą, vykdomą įgyvendinant šį Susitarimą ir Strateginį tvaraus Prespos parko vystymo veiksmų planą.

                  2.

                  Nustato tolesnius žingsnius ir šiam Susitarimui įgyvendinti būtinus veiksmus, priemones ir veiklą ir Šalims bei kitiems suinteresuotiesiems subjektams teikia su tuo susijusias rekomendacijas, taip pat kviečia Šalis bei kitus suinteresuotuosius subjektus bendradarbiauti, koordinuoti ir vykdyti bendrus projektus. Konkrečiau, komitetas padeda Šalims įgyvendinti šį Susitarimą ir didinti jo veiksmingumą, teikdamas rekomendacijas ir nuomones dėl:

                              a)

                              standartų, aplinkosaugos kriterijų ir reikalavimų, kuriais remiantis bus vykdoma integruota ežerų ir jų baseino rajono apsauga ir skatinamas tvarus jų vystymas, rengimo ir taikymo;

                              b)

                              ežerų baseino rajonui taikomos reglamentavimo sistemos sukūrimo, įskaitant teritorinių planų, saugomos teritorijos valdymo taisyklių ir valdymo planų parengimą;

                              c)

                              Prespos parko teritorijoje įgyvendintinų strategijų, kompleksinių valdymo planų ir programų, nuo kurių priklauso arba gali priklausyti, ar bus įgyvendinti šio Susitarimo tikslai, rengimo ir taikymo;

                              d)

                              veiksmingos stebėsenos programos taikymo, siekiant stebėti, valdyti ir kontroliuoti aplinkos ir paviršiaus bei požeminių vandens telkinių būklę;

                              e)

                              Prespos parko teritorijos apsaugos ir tvaraus vystymo prioritetinių krypčių ir minėtos teritorijos apsaugai bei tvariam vystymui skirtų mokslinių studijų bei tyrimų programų nustatymo, taip pat profesionalios informacijos skelbimo;

                              f)

                              informacijos apie Prespos ežerų teritorijos aplinką rinkimo, parengimo ir skelbimo;

                              g)

                              visuomenės, nevyriausybinių organizacijų ir kitų suinteresuotųjų subjektų dalyvavimo saugant ežerus ir jų baseino rajoną skatinimo.

                  3.

                  Padeda trijų susijusių valstybių saugomos teritorijos vietos valdymo institucijoms geriau koordinuoti planavimo veiklą ir tarpvalstybinės svarbos veiksmus.

                  4.

                  Vadovaudamasis 2 straipsnyje nustatytais tikslais, vertina vykdomos veiklos rezultatus ir platina savo išvadas.

                  5.

                  Vykdo Pasaulio aplinkos fondo ir kitų panašių su teritorija susijusių programų ir projektų vykdomojo organo funkcijas.

                  6.

                  Nacionaliniu, Europos ir tarptautiniu lygmeniu nustato ir siūlo galimus būtinos veiklos, priemonių ir projektų finansavimo šaltinius.

                  7.

                  Renka visą su ežerais ir jų baseino rajonu susijusią informaciją, kreipiasi į Vyriausybines ir nevyriausybines organizacijas ir įstaigas prašydamas teikti pasiūlymus ir juos priima, siekdamas gerinti savo darbą ir stiprinti Šalių įsipareigojimą įgyvendinti Susitarimą.

                  8.

                  Rengia ir skelbia metinę Prespos parko teritorijos aplinkos būklės ataskaitą, kurios vienas skirsnis bus skirtas komiteto darbo aprašymui.

                  9.

                  Palaiko ryšį su Ochrido valdymo komitetu, įgyja stebėtojo statusą jo posėdžiuose ir koordinuoja veiksmus, siekdamas geriausių rezultatų saugant ir tvariai vystant platesnį regioną.

                  10.

                  Tinkamai dalyvauja plataus masto dialogo dėl tvaraus Drinio upės baseino valdymo procese.

                  11.

                  Atitinkamai prisideda prie Šalių ir tarptautinės bendruomenės veiksmų telkiant išteklius, skirtus nenumatytų įvykių, tokių kaip potvyniai, miškų gaisrai ir kitos stichinės ar antropogeninės nelaimės, pavojams valdyti ir švelninti neigiamą poveikį, taip pat skirtus teritorijos pažeidžiamoms ekosistemoms, jų funkcijoms ir paslaugoms apsaugoti nuo klimato kaitos padarinių.

            12 straipsnis
      Valdymo komiteto sprendimai
      1.   Komitetas sprendimus priima bendru sutarimu. Jei bendro sutarimo pasiekti nepavyksta, klausimas perduodamas spręsti aukšto lygio pareigūnų grupei.
      2.   Komiteto rekomendacijos skiriamos Šalims.
      3.   Kiekviena Šalis komiteto rekomendacijas įgyvendina pagal vidaus teisę ir reguliariai teikia komitetui ataskaitas apie priemones, kurių imtasi minėtoms rekomendacijoms įgyvendinti.
      4.   Jei viena Šalis negali arba gali tik iš dalies įgyvendinti komiteto rekomendaciją, ji apie tai informuoja komitetą, išdėsto rekomendacijos neįgyvendinimo priežastis ir pasiūlo jos įgyvendinimo būdus bei terminus.
      5.   Komitetas veda priimtų sprendimų registrą.
      13 straipsnis
      Sekretoriatas
      1.   Komitetui vykdyti pareigas padeda pagalbinis techninis organas – sekretoriatas.
      2.   Sekretoriatą sudarys trys aplinkos ministerijų paskirti asmenys, po vieną iš kiekvienos valstybės, kuri yra Šalis; jam vadovaus tarpvalstybinio bendradarbiavimo saugomų teritorijų ir upių baseinų valdymo srities ekspertas, kurį paskelbęs tarptautinį kvietimą teikti paraiškas išrinks komitetas.
      3.   Sekretoriatas savo darbą vykdo vadovaudamasis valdymo komiteto sprendimais, o jo darbą prižiūri šio komiteto pirmininkas.
      4.   Atsižvelgiant į turimas biudžeto lėšas, sekretoriatui pavedama vykdyti šias konkrečias užduotis:

                  a)

                  rengti Prespos parko valdymo komiteto metinį darbo planą ir pateikti jo išsamų biudžetą, rengti susijusias darbo programas (pvz., komunikacijų planą) ir pateikti jų išsamų biudžetą ir stebėti šių planų įgyvendinimo pažangą;

                  b)

                  rengti arba padėti rengti pagal šį Susitarimą numatytus posėdžius;

                  c)

                  padėti rengti suinteresuotųjų subjektų konsultacijas politikos ir kitais atitinkamais su šiuo Susitarimu susijusiais klausimais, taip pat darbo grupių ir (arba) ekspertų grupių vykdomas politinio ir techninio lygmens konsultacijas;

                  d)

                  rinkti, vertinti ir platinti duomenis ir informaciją apie teisės aktus, priemones ir veiklą, kurie turi arba gali turėti svarbų poveikį siekiant 2 straipsnyje nustatytų tikslų;

                  e)

                  stebėti bendrų projektų įgyvendinimo pažangą;

                  f)

                  rinkti informaciją apie mokslinių tyrimų veiklą ir mokslinį bendradarbiavimą Prespos parko teritorijoje, šią veiklą vertinti, skelbti jos rezultatus ir ją skatinti;

                  g)

                  palaikyti ryšius ir rengti susitikimus su paramos teikėjais; rengti arba padėti rengti projektų dokumentus;

                  h)

                  versti svarbiausius dokumentus; teikti techninę ir sekretoriato pagalbą vietos bendruomenės atstovams;

                  i)

                  atstovauti komitetui tarptautiniuose forumuose;

                  j)

                  atlikti visas kitas komiteto jam pavestas pareigas.

            5.   Sekretoriato būstinė įsteigiama Agios Germane (Graikija) ketveriems metams arba kol komitetas nuspręs kitaip, ir jos vieta keičiama rotacijos principu.
      6.   Komitetui leidžiama su priimančiąja šalimi sudaryti susitarimą dėl būstinės, susijusį su jo funkcijų vykdymu.
      14 straipsnis
      Darbo grupė vandentvarkos klausimais
      1.   Pagal 10 straipsnio nuostatas Prespos parko valdymo komitetas įsteigs darbo grupę vandentvarkos klausimais.
      2.   Pasikonsultavusios valstybės, kurios yra Šalys, šios darbo grupės narėmis paskiria valdžios institucijas ir įstaigas, dirbančias jų teritorijai priklausančios Prespos parko dalies vandentvarkos srityje, ir apie tokį paskyrimą informuoja Prespos parko valdymo komiteto pirmininką.
      3.   Darbo grupė vandentvarkos klausimais siūlys rekomendacijas, pagrįstas ES vandens pagrindų direktyvoje (2000/60/EB) numatytais integruoto upių baseinų valdymo principais, kurias tvirtins valdymo komitetas.
      4.   Konkrečios darbo grupės užduotys ir įgaliojimai bus nustatyti valstybėms, kurios yra Šalys, pasikonsultavus tarpusavyje.
      5.   Darbo grupės vandentvarkos klausimais veiklos (dalyvavimo posėdžiuose ir jų rengimo) išlaidas ketverius metus po šio Susitarimo įsigaliojimo dienos padengia Graikijos Respublikos aplinkos, energetikos ir klimato kaitos ministerija.
      15 straipsnis
      Jungtinių įstaigų išlaidos
      1.   Prespos parko valdymo komiteto darbo plano įgyvendinimas finansuojamas reguliariais metiniais Šalių įnašais ir iš kitų šaltinių.
      2.   Kiekviena Šalis iš esmės padengia išlaidas, susijusias su jos nacionalinių narių dalyvavimu komiteto, sekretoriato ir darbo grupių posėdžiuose, išskyrus 14 straipsnio 5 dalyje numatytas išlaidas.
      3.   Komiteto posėdžio rengimo išlaidas padengia Šalis, kurios teritorijoje bus rengiamas posėdis.
      4.   Sekretoriatas parengs ir pateiks komitetui patvirtinti metinį savo išlaidų biudžetą, kuris finansuojamas reguliariais metiniais valstybių, kurios yra Šalys, įnašais ir iš kitų šaltinių. Biuro patalpas suteiks Šalis, kurios teritorijoje įsteigtas sekretoriatas; šios išlaidos paprastai į biudžetą neįtraukiamos.
      KETVIRTA DALIS

         GINČŲ SPRENDIMAS

      16 straipsnis
      Kilus ginčui tarp Šalių dėl šio Susitarimo aiškinimo arba taikymo, Šalys jį sprendžia derybomis arba pasinaudodamos kitomis joms priimtinomis tarptautinių ginčų sprendimo priemonėmis.
      PENKTA DALIS

         BAIGIAMOSIOS NUOSTATOS

      17 straipsnis
      Susitarimo pakeitimai
      1.   Bet kuri Šalis gali siūlyti šio Susitarimo pakeitimus.
      2.   Visi šio Susitarimo pakeitimai tvirtinami bendru sutarimu. Pakeitimai įsigalioja 18 straipsnio 2 dalyje nustatyta tvarka.
      18 straipsnis
      Įsigaliojimas
      1.   Šį Susitarimą kiekviena Šalis ratifikuos taikydama savo vidaus procedūras.
      2.   Šis Susitarimas įsigalioja dieną, kurią gaunamas paskutinės Šalies rašytinis pranešimas apie Susitarimo ratifikavimą.
      19 straipsnis
      Ryšys su kitais susitarimais
      1.   Jokia šio Susitarimo nuostata nedaro poveikio Šalies teisėms ar pareigoms, kylančioms pagal bet kurį šio Susitarimo įsigaliojimo dieną galiojantį susitarimą. Jokia šio Susitarimo nuostata nedaro poveikio pagal ES teisę kylančioms Šalies teisėms ar pareigoms.
      2.   Šiam Susitarimui įgyvendinti Šalys gali sudaryti dvišalius ar trišalius susitarimus, kurie neprieštarauja šiam Susitarimui.
      20 straipsnis
      Trukmė ir nutraukimas
      Susitarimas galioja neribotą laiką, nebent viena iš Šalių diplomatiniais kanalais praneša apie savo pageidavimą jį nutraukti; tuo atveju Susitarimas baigia galioti po šešių mėnesių nuo tokio rašytinio pranešimo pateikimo dienos. Jei nesusitariama kitaip, toks nutraukimas nedaro poveikio kitų pagal šį Susitarimą priimtų susitarimų ar projektų galiojimui.

         Sudaryta 2010 m. vasario 2 d. Pilėje keturiais originaliais egzemplioriais anglų kalba; visi egzemplioriai yra vienodai autentiški.

            TAI PATVIRTINDAMI, toliau nurodyti tinkamai įgalioti asmenys pasirašė šį Susitarimą.


title: 2013/624/ES: 2013 m. balandžio 17 d. Europos Parlamento sprendimas dėl Europos ITER įgyvendinimo ir branduolių sintezės energetikos vystymo bendrosios įmonės 2011 finansinių metų biudžeto įvykdymo patvirtinimo#2013 m. balandžio 17 d. Europos Parlamento rezoliucija su pastabomis, sudarančiomis neatskiriamą sprendimo dėl Europos ITER įgyvendinimo ir branduolių sintezės energetikos vystymo bendrosios įmonės 2011 finansinių metų biudžeto įvykdymo patvirtinimo dalį

text:
16.11.2013

               LT

               Europos Sąjungos oficialusis leidinys

               L 308/363

         EUROPOS PARLAMENTO SPRENDIMAS
   2013 m. balandžio 17 d.
   dėl Europos ITER įgyvendinimo ir branduolių sintezės energetikos vystymo bendrosios įmonės 2011 finansinių metų biudžeto įvykdymo patvirtinimo
   (2013/624/ES)
   EUROPOS PARLAMENTAS,

               —

               atsižvelgdamas į Europos ITER įgyvendinimo ir branduolių sintezės energetikos vystymo bendrosios įmonės 2011 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos ITER įgyvendinimo ir branduolių sintezės energetikos vystymo bendrosios įmonės 2011 finansinių metų galutinių metinių ataskaitų kartu su Europos ITER įgyvendinimo ir branduolių sintezės energetikos vystymo bendrosios įmonės atsakymais (1),

               —

               atsižvelgdamas į Europos Parlamento bendros Biudžeto komiteto ir Biudžeto kontrolės komiteto delegacijos išvadas, kurios pateiktos ITER 2011 m. gegužės 16–18 d. Kadaraše,

               —

               atsižvelgdamas į 2013 m. vasario 12 d. Tarybos rekomendaciją (05755/2013 – C7-0040/2013),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2007 m. kovo 27 d. Tarybos sprendimą 2007/198/Euratomas, kuriuo įsteigiama Europos ITER įgyvendinimo ir branduolių sintezės energetikos vystymo bendroji įmonė ir kuriuo jai suteikiamos lengvatos (4), ypač į jo 5 straipsnio 3 dalį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5) 185 straipsnyje, ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą (A7-0077/2013),

               1.

               patvirtina Europos ITER įgyvendinimo ir branduolių sintezės energetikos vystymo bendrosios įmonės direktoriui, kad Europos ITER įgyvendinimo ir branduolių sintezės energetikos vystymo bendrosios įmonės 2011 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos ITER įgyvendinimo ir branduolių sintezės energetikos vystymo bendrosios įmonės direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 6, 2013 1 10, p. 36.

      (2)  OL L 248, 2002 9 16, p. 1.

      (3)  OL L 298, 2012 10 26, p. 1.

      (4)  OL L 90, 2007 3 30, p. 58.

      (5)  OL L 357, 2002 12 31, p. 72.

      EUROPOS PARLAMENTO REZOLIUCIJA
      2013 m. balandžio 17 d.
      su pastabomis, sudarančiomis neatskiriamą sprendimo dėl Europos ITER įgyvendinimo ir branduolių sintezės energetikos vystymo bendrosios įmonės 2011 finansinių metų biudžeto įvykdymo patvirtinimo dalį
      EUROPOS PARLAMENTAS,

                  —

                  atsižvelgdamas į Europos ITER įgyvendinimo ir branduolių sintezės energetikos vystymo bendrosios įmonės 2011 finansinių metų galutines metines ataskaitas,

                  —

                  atsižvelgdamas į Audito Rūmų ataskaitą dėl Europos ITER įgyvendinimo ir branduolių sintezės energetikos vystymo bendrosios įmonės 2011 finansinių metų galutinių metinių ataskaitų kartu su Europos ITER įgyvendinimo ir branduolių sintezės energetikos vystymo bendrosios įmonės atsakymais (1),

                  —

                  atsižvelgdamas į Europos Parlamento bendros Biudžeto komiteto ir Biudžeto kontrolės komiteto delegacijos išvadas, kurios pateiktos ITER 2011 m. gegužės 16–18 d. Kadaraše,

                  —

                  atsižvelgdamas į 2013 m. vasario 12 d. Tarybos rekomendaciją (05755/2013 – C7-0040/2013),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

                  —

                  atsižvelgdamas į 2007 m. kovo 27 d. Tarybos sprendimą 2007/198/Euratomas, kuriuo įsteigiama Europos ITER įgyvendinimo ir branduolių sintezės energetikos vystymo bendroji įmonė ir kuriuo jai suteikiamos lengvatos (4), ypač į jo 5 straipsnio 3 dalį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5) 185 straipsnyje, ypač į jo 94 straipsnį,

                  —

                  atsižvelgdamas į Darbo tvarkos taisyklių 77 straipsnį ir VI priedą,

                  —

                  atsižvelgdamas į Biudžeto kontrolės komiteto pranešimą (A7-0077/2013),

                  A.

                  kadangi Europos ITER įgyvendinimo ir branduolių sintezės energetikos vystymo bendroji įmonė (toliau – Bendroji įmonė) įsteigta 2007 m. kovo mėn. 35 metų laikotarpiui,

                  B.

                  kadangi Bendroji įmonė savarankiškai pradėjo veikti 2008 m. kovo mėn.,

                  C.

                  kadangi Audito Rūmai pranešė, jog jiems pateiktas pagrįstas patvirtinimas, kad 2011 finansinių metų metinės ataskaitos yra patikimos ir pagal jas vykdytos finansinės operacijos yra teisėtos ir tvarkingos,

                  D.

                  kadangi Audito Rūmai 2008 m. spalio 9 d. pateikė nuomonę Nr. 4/2008 dėl Bendrosios įmonės finansinio reglamento,

                  E.

                  kadangi Bendrosios įmonės steigimo metu buvo manoma, kad 2007–2014 m. laikotarpiui įmonei reikalingų bendrų išteklių suma bus 9 653 mln. EUR,

         Biudžeto ir finansų valdymas

                  1.

                  pažymi, kad Bendrosios įmonės metinėse finansinėse ataskaitose visais reikšmingais aspektais yra teisingai pateikta Bendrosios įmonės finansinė būklė 2011 m. gruodžio 31 d. ir su tą dieną pasibaigusiais finansiniais metais susijusių operacijų ir pinigų srautų rezultatai, vadovaujantis jos finansinio reglamento nuostatomis;

                  2.

                  pripažįsta, kad 2011 m. finansinių metų Bendrosios įmonės metinėse finansinėse ataskaitose atspindimos operacijos visais reikšmingais aspektais yra teisėtos ir tvarkingos;

                  3.

                  pažymi, kad turimų įsipareigojimų ir mokėjimų asignavimų panaudojimo lygis atitinkamai buvo 99,7 % ir 85,7 %; atkreipia dėmesį į tai, kad iš pagrindinei veiklai skirtų 611 mln. EUR įsipareigojimų asignavimų 42 % buvo įgyvendinti kaip individualūs tiesioginiai įsipareigojimai, o likę 58 % – kaip bendrieji įsipareigojimai;

                  4.

                  palankiai vertina tai, kad 2011 m. paskirtas ITER padalinio vadovas, administracijos vadovas bei Biudžeto ir finansų skyriaus vadovas po to, kai 2010 m. priimtas valdymo gerinimo planas atskirti finansinėms ir veiklos funkcijoms;

                  5.

                  apgailestauja, kad Bendrosios įmonės vidaus auditorius išreiškė susirūpinimą dėl finansinių procedūrų, taip pat pareigų atskyrimo; ragina Bendrąją įmonę nedelsiant sukurti tinkamą finansinių procedūrų sistemą ir atskirti pareigas, kurios yra nesuderinamos;

                  6.

                  tikisi, kad Bendroji įmonė:

                              —

                              visiškai įgyvendins integruotą biudžeto, finansinės ir veiklos informacijos tvarkymo priemonę ir ja naudosis,

                              —

                              visiškai įgyvendins veiksmų planus, kuriuos ji priėmė kaip atsaką į vidaus auditus dėl finansinių grandinių, dotacijų valdymo ir ekspertų sutarčių,

                              —

                              padedant apskaitos pareigūnui patvirtins susijusias sistemas,

                              —

                              priims išsamią dotacijų ir veiklos sutarčių ex post auditų strategiją,

                              —

                              įmonės lygmeniu atliks rizikos valdymo patikrinimą;

         Viešieji pirkimai ir dotacijos

                  7.

                  pabrėžia, kad, kaip jau pažymėta Audito Rūmų 2010 m. ataskaitoje, Bendroji įmonė turi dėti dar daugiau pastangų konkurencijai didinti, nes gautų pasiūlymų skaičius, tenkantis vienam kvietimui, patvirtintų veiklos viešųjų pirkimų procedūrų atveju 2011 m. buvo vis dar mažas ir sudarė vidutiniškai du, o dotacijų atveju vidutinis skaičius vienam kvietimui buvo tik vienas; pripažįsta, kad Bendrosios įmonės darbo pobūdis išskirtinis: itin sudėtingoje rinkoje, kurioje vyrauja monopolija arba oligopolija, perkami niekada iki šiol negaminti ir komercinės vertės neturintys eksperimentiniam branduolių sintezės reaktoriui statyti skirti aukštosios technologijos komponentai; pakartoja, kad Bendroji įmonė privalo rasti geriausią kainos ir kokybės santykį visais įmanomais įsigijimo atvejais;

                  8.

                  apgailestauja, kad vienu atveju sprendimas panaikinti atvirą procedūrą ir taikyti derybų procedūrą nebuvo tinkamai pagrįstas, o kitu atveju Bendroji įmonė nusprendė derėtis su dviem įmonėmis, pateikusiomis pasiūlymus pagal atvirą procedūrą (nors viena iš jų neatitiko techninių reikalavimų); taip pat apgailestauja, kad dar vienu atveju nebuvo deramai pagrįstas nei derybų procedūros pasirinkimas, nei sutartimi nustatytos apimtys ir kainos;

                  9.

                  susirūpinęs tuo, kad Audito Rūmų audito metu buvo patvirtinti 2011 m. atlikto vidaus audito viešųjų pirkimų srityje nustatyti faktai, būtent tai, kad:

                              —

                              nebuvo naudojamas išankstinės informacijos skelbimas kaip priemonė pagerinti būsimų konkursų ex ante reklamą,

                              —

                              nėra sistemos, informuojančios apie sutarčių reikalavimų pokyčius ir padedančios juos valdyti bei tokiu būdu nustatyti išlaidų skirtumus ir į juos atsižvelgti,

                              —

                              viešųjų pirkimų procesas dažnai būna pernelyg ilgas ir pasitaiko trūkumų rengiant konkurso dokumentus,

                              —

                              prastai dokumentuojami išlaidų įverčiai;

                  10.

                  ragina šiuo klausimu parengti išsamią pažangos ataskaitą, kurioje būtų pateikti konkretūs pasiūlymai, kaip palaipsniui ištaisyti minėtus trūkumus;

                  11.

                  apgailestauja, kad Audito Rūmai taip pat nustatė, jog ex ante kontrolės procedūros, taikomos mokėjimams, atliktiems pagal sutartis ir susitarimus dėl dotacijų, nėra tinkamai dokumentuotos;

         Kokybės užtikrinimo auditai bei viešųjų pirkimų ir dotacijų ex post kontrolė

                  12.

                  susirūpinęs dėl to, kad, nors Bendroji įmonė turi sistemą, leidžiančią atlikti auditus sutarčių šalių lygmeniu, siekiant patikrinti atitiktį kokybės užtikrinimo reikalavimams, šie auditai neapima sutarčių įgyvendinimo finansinių aspektų; ragina Bendrąją įmonę užtikrinti, kad į auditų sistemos taikymo sritį būtų įtraukta Bendrosios įmonės finansinių interesų apsauga, t. y. finansiniai ir sutarčių aspektai;

                  13.

                  pažymi, kad, nors 2011 m. Bendroji įmonė pradėjo vykdyti ex post patikras, siekdama įvertinti skirtų dotacijų įgyvendinimo teisėtumą ir tvarkingumą, ji neturi bendros ex post kontrolės strategijos, kuri apimtų sutarčių dėl dotacijų ir viešųjų pirkimų sutarčių įgyvendinimą; ragina Bendrąją įmonę apibrėžti ir įgyvendinti bendrą ex post kontrolės strategiją, kuri visiškai apimtų jos išnaudotus biudžeto išteklius;

         Intelektinės nuosavybės teisės ir pramonės politika

                  14.

                  pripažįsta, kad 2012 m. kovo 28 d. valdyba priėmė Bendrosios įmonės intelektinės nuosavybės teisių ir informacijos sklaidos politikos programą, tačiau pažymi, kad valdyba dar nepriėmė pramonės politikos programos, kaip to reikalauja įstatai;

         Vėluojami mokėti narystės mokesčiai

                  15.

                  apgailestauja, kad 12 narių pavėluotai sumokėjo 2011 m. narystės mokesčius;

                  16.

                  mano, kad visiems Bendrosios įmonės nariams reikia laikytis narystės mokesčių mokėjimo termino; pritaria tam, kad valdyba patvirtintų tas priemones, kad pavėluoto mokėjimo atveju palūkanos būtų nustatomos pagal metinės narystės mokestį;

         Komisijos vidaus audito tarnyba

                  17.

                  pažymi, kad 2011 m. lapkričio 25 d. valdyba patvirtino Komisijos vidaus audito tarnybos užduočių chartiją kartu su suderintu 2012–2014 m. strateginiu audito planu ir kad atitinkamai buvo pakeistas Bendrosios įmonės finansinis reglamentas siekiant įtraukti į jį pagrindų reglamento nuostatas dėl Komisijos vidaus auditoriaus įgaliojimų; primena, kad Bendroji įmonė savarankiškai pradėjo veikti 2008 m. kovo mėn.;

         Finansinis reglamentas ir įgyvendinimo taisyklės

                  18.

                  palankiai vertina tai, kad 2011 m. birželio 1 d. posėdyje Bendrosios įmonės valdyba nusprendė iš esmės pritarti Audito Rūmų nuomonėje Nr. 4/2008 dėl branduolių sintezės energijos finansinio reglamento pateiktoms pastaboms (37 rekomendacijoms buvo visiškai pritarta, 11 rekomendacijų buvo pritarta su pastabomis ir tik dvi buvo atmestos);

                  19.

                  pažymi, kad Audito Rūmai mano, jog kai kurios Bendrosios įmonės įgyvendinimo taisyklių nuostatos be pakankamo pagrindo skiriasi nuo Sąjungos finansinio reglamento įgyvendinimo taisyklių; palankiai vertina Bendrosios įmonės paaiškinimą, kad pakeistose įgyvendinimo taisyklėse pateikiamos tinkamos Bendrosios įmonės veiksmų įgyvendinimo gairės, pavyzdžiui, paskolų ėmimo ir suteikimo sąlygos arba įnašų natūra vertinimo taisyklės;

         Sąjungos įnašas į ITER statybos etapą

                  20.

                  primena, kad 2010 m. liepos mėn. Taryba patikslino Bendrosios įmonės įnašo į statybos etapą biudžeto sąmatą ir nustatė 6 600 000 000 EUR sumą (2008 m. verte), t. y. dvigubai padidino pradinę sąmatą; yra susirūpinęs dėl to, kad Bendroji įmonė perskaičiuoja visas iki šiol patirtas išlaidas pagal 2008 m. vertę, kad galėtų nustatyti galimus nukrypimus nuo numatytos biudžeto sąmatos; pažymi, kad Bendroji įmonė įgyvendino priemonę sąmatų pagrįstumui reguliariai tikrinti ir pranešti apie galimus nuokrypius; tikisi, kad Bendroji įmonė informuos biudžeto įvykdymą tvirtinančią instituciją apie šios analizės rezultatus;

         Susitarimas su priimančia valstybe

                  21.

                  pripažįsta, kad, nors Ispanijos Karalystė ir Bendroji įmonė pasirašė priimančios valstybės susitarimą dėl vietos, paramos, privilegijų ir imunitetų, Bendrajai įmonei iki šiol nesuteiktos nuolatinės patalpos; vis dėlto pažymi, kad Bendroji įmonė įsikūrusi laikinose patalpose, su kuriomis susijusias išlaidas padengia Ispanijos Karalystė;

         Kiti klausimai

                  22.

                  pakartoja savo raginimą Audito Rūmams per pagrįstą laikotarpį Parlamentui pateikti specialiąją ataskaitą bendrais klausimais, kurių kyla dėl bendrųjų įmonių pobūdžio ir kuriuos turėtų spręsti tos organizacijos kartu su savo partneriais tam, kad užtikrintų papildomą šių įmonių naudą ir efektyvų Sąjungos mokslinių tyrimų, technologijų plėtros ir demonstracinės veiklos programų vykdymą; be to, pažymi, kad į tą ataskaitą reikėtų įtraukti bendrųjų įmonių steigimo ir struktūros veiksmingumo vertinimą.

         (1)  OL C 6, 2013 1 10, p. 36.

         (2)  OL L 248, 2002 9 16, p. 1.

         (3)  OL L 298, 2012 10 26, p. 1.

         (4)  OL L 90, 2007 3 30, p. 58.

         (5)  OL L 357, 2002 12 31, p. 72.


title: 2013/558/ES: 2013 m. balandžio 17 d. Europos Parlamento sprendimas dėl Europos Sąjungos įstaigų Vertimo centro 2011 finansinių metų biudžeto įvykdymo patvirtinimo#2013 m. balandžio 17 d. Europos Parlamento rezoliucija su pastabomis, sudarančiomis neatskiriamą sprendimo dėl Europos Sąjungos įstaigų Vertimo centro 2011 finansinių metų biudžeto įvykdymo patvirtinimo dalį

text:
16.11.2013

               LT

               Europos Sąjungos oficialusis leidinys

               L 308/169

         EUROPOS PARLAMENTO SPRENDIMAS
   2013 m. balandžio 17 d.
   dėl Europos Sąjungos įstaigų Vertimo centro 2011 finansinių metų biudžeto įvykdymo patvirtinimo
   (2013/558/ES)
   EUROPOS PARLAMENTAS,

               —

               atsižvelgdamas į Europos Sąjungos įstaigų Vertimo centro 2011 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos Sąjungos įstaigų Vertimo centro 2011 finansinių metų galutinių metinių ataskaitų kartu su Centro atsakymais (1),

               —

               atsižvelgdamas į Tarybos 2013 m. vasario 12 d. rekomendaciją (05753/2013 – C7-0041/2013),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 1994 m. lapkričio 28 d. Tarybos reglamentą (EB) Nr. 2965/94, įsteigiantį Europos Sąjungos įstaigų vertimo centrą (4), ypač į jo 14 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą (A7-0069/2013),

               1.

               patvirtina Europos Sąjungos įstaigų Vertimo centro direktoriui, kad Centro 2011 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos Sąjungos įstaigų Vertimo centro direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 388, 2012 12 15, p. 12.

      (2)  OL L 248, 2002 9 16, p. 1.

      (3)  OL L 298, 2012 10 26, p. 1.

      (4)  OL L 314, 1994 12 7, p. 1.

      (5)  OL L 357, 2002 12 31, p. 72.

      EUROPOS PARLAMENTO REZOLIUCIJA
      2013 m. balandžio 17 d.
      su pastabomis, sudarančiomis neatskiriamą sprendimo dėl Europos Sąjungos įstaigų Vertimo centro 2011 finansinių metų biudžeto įvykdymo patvirtinimo dalį
      EUROPOS PARLAMENTAS,

                  —

                  atsižvelgdamas į Europos Sąjungos įstaigų Vertimo centro 2011 finansinių metų galutines metines ataskaitas,

                  —

                  atsižvelgdamas į Audito Rūmų ataskaitą dėl Europos Sąjungos įstaigų Vertimo centro 2011 finansinių metų galutinių metinių ataskaitų kartu su Centro atsakymais (1),

                  —

                  atsižvelgdamas į Tarybos 2013 m. vasario 12 d. rekomendaciją (05753/2013 – C7-0041/2013),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

                  —

                  atsižvelgdamas į 1994 m. lapkričio 28 d. Tarybos reglamentą (EB) Nr. 2965/94, įsteigiantį Europos Sąjungos įstaigų vertimo centrą (4), ypač į jo 14 straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

                  —

                  atsižvelgdamas į Darbo tvarkos taisyklių 77 straipsnį ir VI priedą,

                  —

                  atsižvelgdamas į Biudžeto kontrolės komiteto pranešimą (A7-0069/2013),

                  A.

                  kadangi Audito Rūmai pranešė, kad jiems pateiktas pagrįstas patikinimas, jog Europos Sąjungos įstaigų vertimo centro (toliau – Centras) 2011 finansinių metų metinės finansinės ataskaitos yra patikimos ir jose atspindimos finansinės operacijos yra teisėtos ir tvarkingos,

                  B.

                  kadangi Parlamentas 2012 m. gegužės 10 d. patvirtino Centro direktoriui, kad Centro 2010 finansinių metų biudžetas įvykdytas, ir kadangi prie sprendimo dėl biudžeto įvykdymo patvirtinimo (6) pridėtoje rezoliucijoje, be kita ko:

                              —

                              ragino Centrą užtikrinti, kad būtų laikomasi Finansinio reglamento 60 straipsnio ir būtų priimti sprendimai dėl veiklos išlaidų finansavimo; ypač prašė Centro nustatyti griežtesnę viešųjų pirkimų planavimo proceso kontrolę;

                              —

                              ragino Centrą analizuoti duomenų srautą ir priemones, naudojamas biudžetui planuoti ir kontrolei nustatyti; atsižvelgdamas į tai pabrėžė, kad Centro biudžeto planavimas pagrįstas EXCEL priemonėmis ir vadovu arba sistema grindžiama duomenų kontrole, ir dėl to gali atsirasti apskaičiavimo klaidų ir neteisingo išlaidų planavimo ir galiausiai tai gali daryti neigiamą poveikį Centro kainų nustatymui;

                              —

                              pažymėjo, kad iš 12 labai svarbių Vidaus audito tarnybos (VAT) rekomendacijų Centras atmetė rekomendaciją dėl finansinės atskaitomybės; ragino Centrą informuoti biudžeto įvykdymą tvirtinančią instituciją apie šio sprendimo priežastis;

                  C.

                  kadangi 2011 m. Centro galutinį biudžetą sudarė 51 299 000 EUR, palyginti su 55 928 077 EUR 2010 m., t. y. jis sumažėjo 8,27 %;

         Biudžeto ir finansų valdymas

                  1.

                  pažymi, kad Centro biudžetą taip pat sudaro įplaukos, kurios apima įstaigų, kurioms Centras teikia paslaugas, ir Sąjungos institucijų ir įstaigų, su kuriomis susitarta dėl bendradarbiavimo už atliktą darbą, įskaitant tarpinstitucinę veiklą, mokėjimus ir kitokias įplaukas;

                  2.

                  primena, kad Centro 2011 m. biudžetą sudarė 51 299 000 EUR ir kad 2011 m. biudžeto vykdymo rezultatas sumažėjo iki 1 201 339,13 EUR, palyginti su 8 319 397,02 EUR 2010 m., t. y. sumažėjo 85,56 %; be to, atsižvelgdamas į Audito Rūmų ataskaitą pažymi, kad šis sumažėjimas iš esmės susijęs su 15 % mažesnėmis įplaukomis, atspindinčiomis Centro naują kainų politiką, kuria siekiama sulyginti produktų kainas su jų sąnaudomis;

                  3.

                  atsižvelgdamas į Audito Rūmų ataskaitą nurodo, kad sukauptas biudžeto perteklius sumažėjo nuo 9 231 709,81 EUR 2010 m. iki 2 973 348,94 EUR 2011 m. ir kad šis sumažėjimas yra susijęs su 2011 m. biudžeto pertekliaus ir asignavimų, skirtų kainų stabilumo ir specialiųjų investicijų rezervui, grynuoju poveikiu;

                  4.

                  atsižvelgdamas į Centro metinę veiklos ataskaitą (MVA) pažymi, kad jo 2011 m. pradiniame biudžete 46 956 800 EUR buvo numatyti priimant taisomąjį biudžetą, kurį 2011 m. spalio 13 d. patvirtino valdančioji taryba; visų pirma pažymi, kad taisomieji biudžetai patvirtinti siekiant dviejų tikslų:

                              —

                              įtraukti ankstesnių metų biudžeto perteklių (9 231 709,81 EUR) ir panaudoti šį perteklių siekiant sukurti du specialiuosius rezervus: vienas iš jų būtų skirtas veiksmingesnei vertimo paklausos valdymo priemonei (E-CdT programa) vystyti (4 325 709,81 EUR), kitas – sudaryti sąlygas Centrui 2012 m. ir 2013 m. išlaikyti pastovias kainas (4 906 000 EUR),

                              —

                              iš naujo subalansuoti biudžetą dėl to, kad labai sumažėjo klientų užsakymų prognozės;

                  5.

                  be to, pažymi, kad kainų stabilumo rezervo suma buvo mažesnė negu pasiūlyta suma, nes 1,8 mln. EUR perteklius turėjo būti panaudotas jau 2011 m. siekiant kompensuoti iš klientų gaunamas mažesnes įplaukas, taigi galutinė rezervo suma buvo tik 7,4 mln. EUR;

         Įsipareigojimai

                  6.

                  atsižvelgdamas į MVA nurodo, kad 2011 m. pagal I antraštinę dalį bendra įsipareigojimų suma siekė 95,12 %, o tai reiškia, kad padėtis žymiai pagerėjo, palyginti su 2010 m., kai buvo panaudota tik 91,5 % biudžeto (85 % 2009 m.); be to, pažymi, kad atlikta nedaug perkėlimų į kitą laikotarpį, t. y. tik 1,32 % įsipareigojimų;

                  7.

                  atsižvelgdamas į MVA nurodo, kad 2011 m. pagal II antraštinę dalį bendra įsipareigojimų suma siekė 94,44 %, o tai reiškia, kad padėtis žymiai pagerėjo, palyginti su 2010 m., kai buvo panaudota tik 86,30 % biudžeto (88 % 2009 m.);

                  8.

                  atsižvelgdamas į MVA nurodo, kad iki 2011 m. pabaigos pagal III antraštinę dalį buvo skirta 99,4 % biudžeto, palyginti su 80,5 % 2010 m., ir kad šį aukštą biudžeto panaudojimo lygį lėmė sumažintos lėšos taisomajame biudžete;

         Žmogiškieji ištekliai

                  9.

                  atsižvelgdamas į MVA pažymi, kad iki 2011 m. pabaigos buvo užimti 205 etatų plano etatai, t. y. 91,1 % viso numatyto skaičiaus; be to, pažymi, kad Centrui nuolat dedant pastangas surasti kuo veiksmingesnius darbo metodus ir sumažinti išlaidas 2011 m. buvo atlikta nauja visų Centro etatų atrankinė patikra, kurios metu buvo nuo 2012 m. panaikinti 5 etatai (atsižvelgiant į šį sumažinimą, etatų planas užpildytas 93,18 %);

                  10.

                  atkreipia dėmesį į tai, kad per šiuos metus keturi darbuotojai pasinaudojo vidaus darbuotojų judumo galimybe ir pakeitė pareigas Centre;

         Duomenų apsauga

                  11.

                  atkreipia dėmesį į tai, kad 2011 m., siekdamas užtikrinti pareigų nepriklausomumą, Centras paskyrė naują duomenų apsaugos pareigūną; pažymi, kad 2011 m. Europos duomenų apsaugos priežiūros pareigūnas (EDAPP) pateikė keturis išankstinės patikros pranešimus, t. y. dėl stebėjimo vaizdo kameromis, drausmės procedūros, kovos su priekabiavimu politikos ir sertifikavimo procedūros; be to, pažymi, kad stebėjimo vaizdo kameromis atveju, pateikus palankią nuomonę, byla buvo užbaigta, drausmės ir kovos su priekabiavimu procedūrų atvejais EDAPP prašymu jam buvo perduota papildomos informacijos ir, kalbant apie sertifikavimo procedūrą, dar vis laukiama grįžtamosios EDAPP informacijos; ragina Centrą nuolat informuoti biudžeto įvykdymą tvirtinančią instituciją apie tai, kaip toliau nagrinėjami šie pranešimai;

         Viešųjų pirkimų procedūros

                  12.

                  atkreipia dėmesį į tai, kad, laikydamasis savo Finansinio reglamento 60 straipsnio, Centras 2010 m. parengė 2011 m. viešųjų pirkimų planą, kuris traktuojamas kaip Centro valdančiosios tarybos finansavimo sprendimas; be to, pažymi, kad planas – tai neatskiriama Centro 2011 m. darbo programos, kurią valdančioji taryba patvirtino 2010 m. spalio 27 d., dalis;

         Apskaitos sistema

                  13.

                  pripažįsta, kad 2012 m. gegužės mėn. Centre buvo įdiegta kaupiamoji apskaita – apskaitos sistema, kuria naudojasi Komisija vykdydama biudžeto apskaitą, – ir kad 2013 m. pirmą ketvirtį apskaitininkas galutinai patvirtins šią apskaitos sistemą; ragina Centrą informuoti biudžeto įvykdymą tvirtinančią instituciją apie apskaitos sistemos tvirtinimo padėtį;

                  14.

                  pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos 2013 m. balandžio 17 d. rezoliucijoje (7) dėl agentūrų veiklos, finansų valdymo ir kontrolės.

         (1)  OL C 388, 2012 12 15, p. 12.

         (2)  OL L 248, 2002 9 16, p. 1.

         (3)  OL L 298, 2012 10 26, p. 1.

         (4)  OL L 314, 1994 12 7, p. 1.

         (5)  OL L 357, 2002 12 31, p. 72.

         (6)  OL L 286, 2012 10 17, p. 141.

         (7)  Priimti tekstai, P7_TA(2013)0134 (žr. šio Oficialiojo leidinio p. 374).


title: 2010/286/: 2010 m. sausio 19 d. Tarybos sprendimas dėl perviršinio deficito Italijoje

text:
21.5.2010

               LT

               Europos Sąjungos oficialusis leidinys

               L 125/40

         TARYBOS SPRENDIMAS
   2010 m. sausio 19 d.
   dėl perviršinio deficito Italijoje
   (2010/286/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 126 straipsnio 6 dalį kartu su šio straipsnio 13 dalimi ir 136 straipsniu,
   atsižvelgdama į Komisijos pasiūlymą,
   atsižvelgdama į Italijos pateiktas pastabas,
   kadangi:

               (1)

               Pagal Sutarties dėl Europos Sąjungos veikimo 126 straipsnio 1 dalį valstybės narės turi vengti perviršinio valdžios sektoriaus deficito.

               (2)

               Stabilumo ir augimo pakto pagrindinis tikslas yra patikimi valstybės finansai – priemonė sudaryti geresnes sąlygas kainų stabilumui ir dideliam tvariam augimui, leidžiančiam kurti naujas darbo vietas.

               (3)

               Pagal Sutarties dėl Europos Sąjungos veikimo 126 straipsnyje numatytą perviršinio deficito procedūrą (PDP), kuri išaiškinta 1997 m. liepos 7 d. Tarybos reglamente (EB) Nr. 1467/97 dėl perviršinio deficito procedūros įgyvendinimo paspartinimo ir paaiškinimo (1), kuris yra Stabilumo ir augimo pakto sudėtinė dalis, numatyta priimti sprendimą dėl perviršinio deficito. Reglamente (EB) Nr. 1467/97 taip pat išdėstytos nuostatos Europos bendrijos steigimo sutarties 104 straipsniui, kuris tapo Sutarties dėl Europos Sąjungos veikimo 126 straipsniu, įgyvendinti. Prie Sutarties dėl Europos Sąjungos veikimo pridėtame Protokole dėl perviršinio deficito procedūros nustatomos papildomos nuostatos, susijusios su PDP įgyvendinimu. Tarybos reglamentu (EB) Nr. 479/2009 (2) nustatytos išsamios taisyklės ir apibrėžtys, susijusios su minėto protokolo nuostatų taikymu.

               (4)

               Stabilumo ir augimo pakto 2005 m. reforma siekiama sustiprinti jo efektyvumą ir ekonominius pagrindus bei užtikrinti valstybės finansų ilgalaikį tvarumą. Ja siekiama užtikrinti, kad visuose perviršinio deficito procedūros (PDP) etapuose būtų visų pirma atsižvelgta į ekonomikos ir biudžeto aplinkybes. Taip Stabilumo ir augimo pakte numatyta struktūra, kuria palaikoma Vyriausybės politika, skirta greitai grįžti prie patikimos biudžeto būklės, atsižvelgiant į ekonominę padėtį.

               (5)

               Europos bendrijos steigimo sutarties 104 straipsnio 5 dalyje, kuri tapo Sutarties dėl Europos Sąjungos veikimo 126 straipsnio 5 dalimi, buvo reikalaujama, kad Komisija pateiktų Tarybai nuomonę, jeigu Komisija mano, kad valstybėje narėje yra susidaręs arba galėtų susidaryti perviršinis deficitas. Atsižvelgusi į savo pranešimą pagal Europos bendrijos steigimo sutarties 104 straipsnio 3 dalį, kuri tapo Sutarties dėl Europos Sąjungos veikimo 126 straipsnio 3 dalimi, ir į Ekonomikos ir finansų komiteto nuomonę pagal Europos bendrijos steigimo sutarties 104 straipsnio 4 dalį, kuri tapo Sutarties dėl Europos Sąjungos veikimo 126 straipsnio 4 dalimi, Komisija padarė išvadą, kad Italijoje susidarė perviršinis deficitas. Todėl 2009 m. lapkričio 11 d. Komisija tokią nuomonę dėl Italijos pateikė Tarybai (3).

               (6)

               Sutarties dėl Europos Sąjungos veikimo 126 straipsnio 6 dalyje teigiama, kad Taryba, prieš priimdama sprendimą, ar yra susidaręs perviršinis deficitas, turėtų apsvarstyti ir nuodugniai įvertinti visas pastabas, kurias atitinkama valstybė narė pageidauja pateikti. Italijos atveju, atlikus bendrą įvertinimą daromos šiame sprendime išdėstytos išvados.

               (7)

               Remiantis 2009 m. spalio mėn. Italijos valdžios institucijų pateiktais duomenimis, numatoma, kad 2009 m. valdžios sektoriaus deficitas Italijoje turėtų siekti 5,3 % BVP, taigi, gerokai viršyti 3 % BVP pamatinę vertę. Numatomas pamatinės vertės perviršis gali būti laikomas išimtiniu, kaip apibrėžta Sutartyje ir Stabilumo ir augimo pakte. Visų pirma jis susidarė dėl didelio ekonomikos nuosmukio, kaip apibrėžta Sutartyje bei Stabilumo ir augimo pakte. Komisijos tarnybų 2009 m. rudens prognozėje numatoma, kad realusis Italijos BVP 2009 m. sumažės 4,7 % po to, kai 2008 m. jis sumažėjo 1 %. 2010 m. tikimasi nuosaikaus ekonomikos atsigavimo, kuris turėtų sustiprėti 2011 m. Be to, numatomas pamatinės vertės viršijimas negali būti laikomas laikinu, nes numatoma, kad 2010 m. deficitas toliau didės ir, jei politika nesikeis, nežymiai sumažės 2011 m. Manoma, kad diskrecinės priemonės, kurių imtasi priėmus ekonomikos gaivinimo paketus reaguojant į krizę pagal Europos ekonomikos atgaivinimo planą (skirtos paremti mažas pajamas gaunančių asmenų grupes ir pagrindinius pramonės sektorius), neturės didelio poveikio valdžios sektoriaus balansui, nes jos, Italijos valdžios institucijų teigimu, finansuojamos daugiausia perskirstant esamas lėšas. Sutartyje nustatytas deficito kriterijus nėra įvykdytas.

               (8)

               Remiantis 2009 m. spalio mėn. Italijos valdžios institucijų pateiktais duomenimis, bendroji valdžios sektoriaus skola gerokai viršijo 60 % BVP pamatinę vertę dar prieš prasidedant ekonominės ir pinigų sąjungos III etapui ir numatoma, kad 2009 m. ji sudarys 115,1 % BVP. Komisijos tarnybų 2009 m. rudens prognozėje numatoma, kad skolos santykis toliau didės ir 2011 m. bus 117,8 %. Negalima laikyti, kad skolos santykis pakankamai mažėja ir tinkamu tempu artėja prie pamatinės vertės, kaip apibrėžta Sutartyje ir Stabilumo ir augimo pakte. Sutartyje nustatytas skolos kriterijus nėra įvykdytas.

               (9)

               Pagal Reglamento (EB) Nr. 1467/97 2 straipsnio 4 dalį, priimant Tarybos sprendimą dėl perviršinio deficito pagal Sutarties dėl Europos Sąjungos veikimo 126 straipsnio 6 dalį, į svarbius veiksnius galima atsižvelgti tik tuomet, jeigu visapusiškai laikomasi dvigubos sąlygos – kad deficitas išliktų artimas pamatinei vertei ir pamatinės vertės perviršis būtų laikinas. Italijos atveju ši dviguba sąlyga nėra tenkinama. Todėl priimant šį sprendimą į svarbius veiksnius neatsižvelgiama,

         PRIĖMĖ ŠĮ SPRENDIMĄ:
   1 straipsnis
   Atlikus bendrą vertinimą nustatyta, kad Italijoje yra susidaręs perviršinis deficitas.
   2 straipsnis
   Šis sprendimas skirtas Italijos Respublikai.

      Priimta Briuselyje 2010 m. sausio 19 d.

            Tarybos vardu

            Pirmininkė

         E. SALGADO

      (1)  OL L 209, 1997 8 2, p. 6.

      (2)  OL L 145, 2009 6 10, p. 1.

      (3)  Visus su PDP susijusius Italijai skirtus dokumentus galima rasti interneto svetainėje http://ec.europa.eu/economy_finance/netstartsearch/pdfsearch/pdf.cfm?mode = _m2